Ilinca Vandici a dezvăluit pentru prima dată în spațiul public cum a decurs divorțul dintre ea și Andrei Neacșu pentru fiul lor, Zian. Prezentatoarea TV de la Kanal D a vorbit fără perdea despre durerea resimțită de micuțul băiat. A apelat la ajutorul unui specialist și a acționat întocmai cum i s-a spus.
Anul 2023 a fost unul tumultos pentru Ilinca Vandici din punct de vedere emoțional, fiindcă a trecut printr-un divorț neașteptat. Însă nu doar ea sau fostul său partener de viață au fost nevoiți să se recupereze în urma lui, ci și copilul pe care îl au împreună.
Ilinca Vandici și Andrei Neacșu sunt părinții unui băiețel pe nume Zian. El a fost cel care i-a oferit, de altfel, mamei sale puterea de a trece peste divorțul de afacerist. Doar că și el, din postura de copil, a avut de suferit de pe urma evenimentului. A dezvăluit chiar mama lui acest lucru.
Întrebată cum i-a spus lui Zian despre schimbările care vor surveni în viața lui ca urmare a divorțului dintre părinți, Ilinca Vandici a mărturisit că nu a știut cum să procedeze. Astfel, a apelat la ajutorul unui specialist în psihologie. Acesta i-a recomandat să nu-i spună nimic până nu va fi întrebată.
Momentul în care Zian a întrebat-o pe mama lui despre ceea ce se întâmpla a fost cel în care era pregătit să ducă adevărul ce urma să îi fie spus, i-a explicat specialistul în psihologie vedetei de la Kanal D, fapt ce s-a adeverit și în realitate, potrivit dezvăluirilor celei din urmă.
"Pentru copii e o durere. Ei trebuie să se vindece. După un timp, a venit întrebarea lui şi am fost sinceră cu el. Nu am încercat să cosmetizez nimic. I-am explicat că îl iubim necondiţionat, dar mama şi tata nu mai pot fi împreună. I-am zis că poate avea mai multe case în care să se bucure, că o să aibă mai multe vacanţe.
Ce poate fi mai frumos de atât? I-am zis concret cum stau lucrurile. A fost un divorţ pe linişte, cu maturitate, am acceptat lucrurile", a spus Ilinca Vandici în primul interviu oferit după divorțul de Andrei Neacșu lui Teo Trandafir.
Vedeta TV de la Kanal D a explicat că un divorț nu reprezintă o tragedie, astfel de despărțiri întâmplându-se la ordinea zilei. Atât ea, cât și fostul său partener de viață au decis să procedeze în așa fel încât să fie sănătos pentru ei, ca indivizi, întregul eveniment, chiar dacă nu a fost unul programat.
Întrebată cum arată bărbatul ideal pentru ea, în prezent, Ilinca Vandici a declarat că trece printr-o perioadă în care nu caută asta neapărat, ea prioritizându-și copilul. Totuși, prezentatoarea TV de la Kanal D spune că bărbatul ideal, chiar dacă nu este perfect, trebuie să fie minunat pentru ea.
Bărbatul ideal pentru Ilinca Vandici se aliniază nevoilor sale, o face să se simtă femeie, îi permite să trăiască în energia feminină. Acest ultim detaliu menționat este deosebit de important pentru vedeta Kanal D, fiindcă multă vreme a acționat într-o energie masculină, potrivit spuselor sale.